SKRIFTLIG FORESPØRGSEL P-2579/99

af Fernando Fernández Martín (PPE-DE) til Kommissionen

(16. december 1999)

Om: Udformningen af traktatens artikel 158, hvad angår øer

Efter Amsterdam-traktatens vedtagelse indeholder traktatens artikel 158 om økonomisk og social samhørighed en henvisning til øer. Denne henvisning er blevet udformet på forskellig, ja endog modsigende vis, alt efter hvilket officielt fællesskabssprog der er tale om. På nogle sprog vedrører artikel 158 kun de mindst begunstigede områder eller øer, mens der for andres vedkommende henvises til dels de mindst begunstigede områder, dels øer. Det er klart, at disse to formuleringer har vidt forskellig betydning: I førstnævnte tilfælde er øerne blot en undergruppe af de regioner, der ud fra socioøkonomiske kriterier betegnes som mindst begunstigede, mens øfænomenet i det andet tilfælde er defineret for sig, hvilket giver anledning til særbehandling.

Det vækker naturligvis stor forbavselse, at en så vigtig tekst som traktaten har kunnet udformes på modsigende vis. Hvad der er endnu mere overraskende, er udviklingen i udformningen af versionen på fransk mellem juni 1997 (ved regeringskonferencens afslutning) og november samme år (offentliggørelse i EFT C 340). I juni 1997 offentliggjordes på Det Europæiske Råds hjemmeside et referat af den aftale, der blev indgået i Amsterdam. Da lød den franske version således:

g) Régions insulaires

Modification de l'article 130 A deuxième alinéa du TCE

En particulier, la Communauté vise à réduire l'écart entre les niveaux de développement des diverses régions et le retard des régions les moins favorisées ou des îles, y compris les zones rurales.

Nogle måneder senere var formuleringen blevet ændret til følgende i den i EFT offentliggjorte udgave:

En particulier, la Communauté vise à réduire l'écart entre les niveaux de développement des diverses régions et le retard des régions ou îles les moins favorisées, y compris les zones rurales.

Det ser ud til, at denne udvikling efter hvad vi ved er helt speciel for fransk, eftersom andre traktatsprog (som f.eks. italiensk) har offentliggjort artikel 158 i formen les régions les moins favorisées ou les îles. Man kan således ikke forestille sig, at der efter Amsterdamaftalens indgåelse har fundet noget som helst samordningsarbejde sted med deltagelse af jurister og oversættere og med enstemmig tilslutning fra medlemsstaternes side.

Kommissær Barnier må efter vor mening i sin egenskab af nuværende kommissær for regionalpolitik samt tidligere fransk Europaminister, der udøvede sit forhandlingsmandat under regeringskonferencen op til juni 1997, bedre end nogen råde over alle oplysninger, der kan gøre denne udvikling forståelig for Parlamentet.

Kan kommissæren forklare Parlamentet, af hvilke årsager der skete ændringer i udformningen af den franske version af traktatens artikel 158 mellem juni og november 1997? Hvilken af de to versioner des régions ou îles les moins favorisées eller des régions les moins favorisées ou des îles svarer i såvel form som indhold til den tekst, som Frankrig forhandlede sig frem til under hans mandat under regeringskonferencen?

Svar afgivet på Kommissionens vegne af Romano Prodi

(18. januar 2000)

Under Det Europæiske Råds møde i Amsterdam den 16. og 17. juni 1997 blev der på regeringskonferencen med deltagelse af stats- og regeringscheferne opnået enighed om et udkast til traktat, der er baseret på teksterne i dokument CONF 4001/97. Dette dokument blev udsendt til en begrænset

kreds. Det fremgår af konklusionerne af Det Europæiske Råds møde i Amsterdam, at der skulle foretages en endelig juridisk udformning og harmonisering af teksterne med henblik på traktatens undertegnelse. Amsterdam-traktaten blev undertegnet den 2. oktober 1997(1). Eventuelle forskelle mellem dokument CONF 4001/97 og Amsterdam-traktaten skyldes derfor den endelige juridiske udformning og harmonisering af teksterne, herunder også konkordans mellem alle de sprog, som traktaten foreligger på.

(1) EFT C 340 af 10.11.1997.